**ΔΕΛΤΙΟ ΤΥΠΟΥ**

**Έναρξη ισχύος Κανονισμού ΕΕ 2023/1669 για την ενεργειακή σήμανση των έξυπνων κινητών και υπολογιστών-ταμπλετών**

Η Υπηρεσία Ενέργειας του Υπουργείου Ενέργειας, Εμπορίου και Βιομηχανίας, ως η Αρμόδια Αρχή για την εφαρμογή του περί της Σήμανσης της Ενεργειακής Απόδοσης, της Κατανάλωσης Ενέργειας και Λοιπών Πόρων από τα συνδεόμενα με την Ενέργεια Προϊόντα κατά τη Χρήση τους Νόμου του 2021 (Ν.44 (Ι)/2021), ενημερώνει ότι, ο Κανονισμός (ΕΕ) 2023/1669 της Επιτροπής της 16ης Ιουνίου 2023 (Κανονισμός) για τη συμπλήρωση του Κανονισμού (ΕΕ) 2017/1369 του Ευρωπαϊκού Κοινοβουλίου και του Συμβουλίου όσον αφορά στην ενεργειακή επισήμανση των έξυπνων τηλεφώνων και των υπολογιστών-ταμπλετών, τίθεται σε ισχύ στις 20 Ιουνίου 2025.

Σύμφωνα με τον Κανονισμό, για τα έξυπνα κινητά και υπολογιστές-ταμπλέτες που θα διατίθενται στην αγορά της ΕΕ από τις 20 Ιουνίου 2025 και μετά, θα ισχύουν απαιτήσεις ενεργειακής σήμανσης που αφορούν, μεταξύ άλλων, στην ενεργειακή τους απόδοση, στη μακροζωία της μπαταρίας, στην προστασία από τη σκόνη και το νερό και στην αντοχή σε τυχαίες πτώσεις. Επίσης, η βαθμολογία επισκευασιμότητας θα ενσωματωθεί, για πρώτη φορά στην ενεργειακή ετικέτα του προϊόντος και αναμένεται να βοηθήσει τους καταναλωτές της ΕΕ να κάνουν πιο ενημερωμένες και βιώσιμες επιλογές αγορών, ενθαρρύνοντας τη βιώσιμη κατανάλωση.

Οι πιο πάνω πληροφορίες θα περιλαμβάνονται στην ετικέτα ενεργειακής σήμανσης, η οποία θα πρέπει να εμφανίζεται κοντά στο προϊόν ή να είναι αναρτημένη σε αυτό ή τοποθετημένη κατά τρόπο ώστε να είναι ευκρινώς ορατή και να συσχετίζεται σαφώς με το συγκεκριμένο μοντέλο στα σημεία πώλησης, συμπεριλαμβανομένων των εμπορικών εκθέσεων.

Ο Κανονισμός προνοεί, επίσης, για τα προϊόντα που πωλούνται εξ αποστάσεως και για τις πληροφορίες που πρέπει να περιλαμβάνονται σε κάθε οπτική διαφήμιση συγκεκριμένου μοντέλου έξυπνου τηλεφώνου ή υπολογιστή-ταμπλέτας, έστω και στο διαδίκτυο.

Για περισσότερες πληροφορίες για την ενεργειακή σήμανση των έξυπνων τηλεφώνων και υπολογιστών-ταμπλετών, επισκεφτείτε τον σύνδεσμο της Ευρωπαϊκής Επιτροπής [Product List - European Commission (europa.eu)](https://energy-efficient-products.ec.europa.eu/ecodesign-and-energy-label/product-list_en), και για την πολιτική για την ενεργειακή απόδοση προϊόντων τον σύνδεσμο [Τομείς Πολιτικής, Ενεργειακή Απόδοση Προϊόντων, Υπηρεσία Ενέργειας, Υπουργείο Ενέργειας, Εμπορίου και Βιομηχανίας (www.energy.gov.cy)](https://www.energy.gov.cy/gr/%CF%84%CE%BF%CE%BC%CE%B5%CE%AF%CF%82-%CF%80%CE%BF%CE%BB%CE%B9%CF%84%CE%B9%CE%BA%CE%AE%CF%82/1-%CE%B5%CE%BD%CE%B5%CF%81%CE%B3%CE%B5%CE%B9%CE%B1%CE%BA%CE%AE-%CE%B1%CF%80%CF%8C%CE%B4%CE%BF%CF%83%CE%B7-%CF%80%CF%81%CE%BF%CF%8A%CF%8C%CE%BD%CF%84%CF%89%CE%BD).